Ifølgje Statens vegvesen er det lokale ønskje om å byggje om lag 8 km med gang- og sykkelveg langs E6 i Drivdalen. Statens vegvesen er samd i at dette er ønskjeleg, særleg på ei 1 km lang strekning sørover frå Driva skule til fylkesveg 520. Statens vegvesen fann likevel ikkje å kunne prioritere dette innanfor ramma til mindre investeringstiltak på denne stamvegruta i handlingsprogrammet for perioden 2006–2009. I Sør-Trøndelag er trafikktryggleikstiltak, utbygging av hovudvegnett for sykkel i Trondheim og kollektivtrafikktiltak prioriterte først. Det ligg ikkje føre planavklaring for gang- og sykkelveg på strekninga. Før det kan vere aktuelt å prioritere midlar til tiltaket, må det liggje føre godkjend reguleringsplan. Eg føreset at Statens vegvesen vurderer vidare prioriteringar, inkludert eventuelle endringar i høve til fastsett handlingsprogram. Det må sjølvsagt gjerast i samband med arbeidet med dei årlege budsjetta, og det vil skje i samråd med fylkeskommunen. Sidan ruta går gjennom fleire fylke, må Statens vegvesen vurdere dei lokale prioriteringane opp mot kvarandre ved den endelege prioriteringa av tiltak, både på denne stamvegruta og på stamvegnettet samla sett.